SKRIFTLIG FORESPØRGSEL E-0268/03

af Massimo Carraro (PSE) til Kommissionen

(6. februar 2003)

Om: Rabbit Brain Powder

Den 29. august 2001 opdagedes i Forlimpopoli i Italien et ulovligt laboratorium til fremstilling af produktet Rabbit Brain Powder (RBP) på et kaninslagteri, der er registreret under nummer IT0531M/S CEE.

Den ansvarlige for veterinærmyndigheden i Forlì fandt desuden 500 liter acetone, en giftig, brandfarlig og højst flygtig væske, hvis forekomst er uforenelig med en slagterivirksomhed på grund af risikoen for luftforurening af det forarbejdede kød og af de dyr, der venter på at blive slagtet.

Veterinærmyndigheden i Forlì besluttede derfor at beslaglægge såvel laboratoriet som det BRP, man havde fundet.

Den regionale forvaltningsdomstol for regionen Emilia Romagna, som ligger i Bologna, tilbagekaldte først beslutningen for siden helt at annullere den på grund af økonomiske overvejelser uden at tage hensyn til forbrugernes beskyttelse.

Mener Kommissionen på baggrund af disse betragtninger ikke, at:

1. den regionale forvaltningsdomstol, i al respekt for dens beføjelser, når den foretager sine bedømmelser, har pligt til at overholde det forsigtighedsprincip, der gælder i forbindelse med fødevaresikkerhed og forbrugerbeskyttelse, sådan som det er fastsat i EU-traktaten?

2. den regionale forvaltningsdomstols afgørelse er i modstrid med princippet om, at hensynet til folkesundhed bør veje tungere end økonomiske interesser, sådan som Domstolen har fastslået (Alpharma Inc. mod Rådet for Den Europæiske Union sag T-70/99)?

3. den foranstaltning, som blev truffet af veterinærmyndigheden i Forlì, der har beføjelser i Forlimpopoli-distriktet, var i overensstemmelse med princippet om fødevaresikkerhed og forbrugerbeskyttelse?

Svar afgivet på Kommissionens vegne af David Byrne

(1. april 2003)

Da Kommissionen ikke tidligere er blevet informeret om den påståede hændelse den 29. august 2001 i Forlimpopoli, som det ærede medlem henviser til, har Kommissionen henvendt sig til de ansvarlige italienske myndigheder for at få flere oplysninger om sagen vedrørende produktion af rabbit brain powder. Uden at råde over alle de relevante fakta er Kommissionen ikke i stand til at bedømme nogen af de involverede organers optræden.

Kommissionen skal imidlertid henlede det ærede medlems opmærksomhed på, at ansvaret for gennemførelsen og håndhævelsen af EU-lovgivning først og fremmest ligger hos medlemsstaterne, som i sidste ende er ansvarlige for alle offentlige myndigheders og organers aktiviteter, herunder nationale domstole og dommere. Medlemsstaternes generelle ansvarsområder vedrørende levnedsmidler er fastlagt i artikel 17 i Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed(1). Kommissionen kan kun gribe ind i tilfælde af, at EU-lovgivningen ikke overholdes eller håndhæves utilstrækkeligt af medlemsstaten.

Forsigtighedsprincippet udgør en del af fødevarelovgivningen, og under særlige omstændigheder kan man påberåbe sig denne, når der skal gennemføres foranstaltninger til risikostyring. Dette er især tilfældet, når det er nødvendigt at sikre et højt niveau for beskyttelse af menneskers sundhed i forbindelse med fødevarer, og princippet om almene interesser går forud for økonomiske overvejelser, som påpeget af Domstolen og det ærede medlem.

(1) EFT 1 af 1.2.2002.